《送钱端履归二曲》
宋代·吕陶

君去金渊十五春，暂归翻是客中身。千年丘垄胜当日，两世亲朋无几人。

麈尾幸能销白昼，马蹄还厌踏红尘。锦衣会有重来约，应笑衰翁漉酒巾。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。